钦定古今图书集成/明伦汇编/官常典/第234卷 > 耨碗温敦兀带
## 钦定古今图书集成/明伦汇编/官常典/第234卷 > 耨碗温敦兀带

按《金史》本传：“兀带，太师思忠侄也。天会间，充女直字
学生。学问通达，观书史，工为诗，选为尚书省令史，除
右司都事，转行台右司郎中，入为左司员外郎，累官
同知大兴尹。京师盗贼止息，事无留滞。再迁刑部尚
书，改定海军节度使，除兵部尚书，改吏部。正隆伐宋，
为武定军都总管。世宗即位，遣使召之，授咸平尹，为”
北边行军都统，改会宁尹，都统如故。是时，初定窝斡，
人心未安，兀带为治宽𥳑，多备御，谨斥堠，边郡以宁。
改北京留守，以廉察举。兀带所在有能名，无私过，由
是入拜参知政事。世宗谕之曰：“凡在卿上者，行事或
不当理，咨禀不从，卿以所见奏闻，下位有可用之才，
当推荐之。”久之，属疾，上命左宣徽使敬嗣晖往视，遣
医治疗，薨，年四十七。上闻，悼惜之，赙银千两、重彩四
十端、绢四百匹，敕有司致祭。久之，上谓侍臣曰：“故参
知政事兀带、刑部尚书彦忠、沧州节度使兀不喝、侍
郎敌斡、郎中骨𧹞，皆为人忠直，后进中少有能及之
者。朕乐得忠直之人有如兀带辈者乎？卿等为朕举
之。”其见思如此。